
Havet er diset og stille. Stille som før stormen. Men med et bryder en 
perlende plasken havoverfladen. Havfruens hår glinser af dryppende 
vand, slimet tang og muslingeskaller. 


Hun kigger ind på stranden og ser en bonde, 
der går og kaster tang fra strandkanten op 
på sin vogn. Sjask, slask. Bonden er tung 

om hjertet. Han forbander sine ulykkelige 
omstændigheder, kigger ud over havet og 
drager et længslens suk. Hvis bare han kunne 
skænke sin hustru en søn. I det samme ser 
han havfruen svømme i land ved sin side, og 
det gibber i ham, da hun taler til ham. Med 
sin bløde, melodiske stemme fortæller hun 
ham, at hun kan give ham det, han ønsker 
sig. Men først skal han binde hende til noget 
jordisk, og derefter skal han tage hende, siger 
hun. Bonden bliver befippet, men gør som 
havfruen siger. Han binder hende til det ene 
vognhjul med et slidt reb. 


Et år svinder, og bonden begiver sig igen ned 
på stranden til havfruen. Hun giver ham et 
lille, kraftfuldt barn i armene. Det er hans søn. 
Bonden og hans kone giver barnet navnet 
Bonavedde. Halvt bonde, halvt vætte. 


Bonavedde kan, grundet sit mødrene ophav 
og i modsætning til almindelige folk, se og 
høre de underjordiske. Til at begynde med 
betragter de ham som en af deres egne. 
Men frænde er som bekendt frænde værst. 
Bonavedde og de underjordiske ender med 


at ligge i evindelig strid med hinanden. 
Begge parter er drillesyge og hævngerrige, 
men Bonavedde er tilmed ondskabsfuld og 
altid de underjordiske overlegen. Han snyder, 
narrer og bedrager dem, bl.a. til at kastrere 
en af deres egne. 


Motivet på frimærket er skabt af den bornholmske 
papirklipper Ane Cecilie Mogensen. 

